Tāpēc izglītība un apmācība sniedz būtisku ieguldījumu vairākās ES stratēģijās un iniciatīvās, tostarp stratēģijā “Eiropa 2020”, Digitālā vienotā tirgus iniciatīvā, Eiropas Drošības programmā un Investīciju plānā Eiropai, vienlaikus ņemot vērā dalībvalstu kompetenci to izglītības un apmācības sistēmās. Sadarbība Stratēģiskās sistēmas Eiropas sadarbībai izglītības un apmācības jomā (“ET 2020”) ietvaros papildina valsts rīcību un ar pieredzes apmaiņas, savstarpējas mācīšanās un zinātniskās informācijas attīstības palīdzību sniedz atbalstu dalībvalstīm reformu īstenošanā, lai vēl vairāk uzlabotu to sniegumu.

Mācību rezultātu kvalitātes veicināšana mūža garumā. Lai gan 16 dalībvalstis ir ieviesušas visaptverošas mūžizglītības stratēģijas, visām dalībvalstīm būtu šīs stratēģijas jāizstrādā un jānodrošina caurlaidība starp dažādu veidu un līmeņu mācībām, kā arī no izglītības un apmācības līdz darbam. Lai to īstenotu, ir pastāvīgi jāveicina koordinācija un partnerība starp dažādām mācību nozarēm.

Ņemot vērā iepriekš izklāstītās problēmas un politiskos secinājumus un lai labāk saskaņotu ET 2020 ar ES politikas jēdzienu un prioritātēm, šajā kopīgajā ziņojumā ierosināts īstenot Eiropas sadarbību saskaņā ar šo sistēmu līdz 2020. gadam, tādējādi palielinot tās darba ciklu no trim līdz pieciem gadiem.

- ET 2020 četri stratēģiskie mērķi (un pašreizējie ES etaloni) ir spēkā tādi, kādi tie visaptveroši un tālredzīgi tika formulēti 2009. gada ET 2020 Padomes secinājumos, sniedzot stabilu pamatu ET 2020 pasākumiem laikposmā līdz 2020. gadam. Tomēr politikas mērķi ir atkārtoti jāpielāgo, lai iekļautu gan neatliekamās ekonomikas un nodarbinātības problēmas, gan izglītības nozīmi taisnīguma un nediskriminācijas veicināšanā, kā arī pamatvērtību, starpkultūru kompetenču un pilsoniskās aktivitātes nodrošināšanā;

Izglītības ministri 2015. gada 17. marta Parīzes deklarācijā aicināja veikt pasākumus visos līmeņos izglītības nozīmes pastiprināšanai, lai veicinātu pilsoniskumu un tādas kopējās vērtības kā brīvība, iecietība un nediskriminācija, stiprinātu sociālo kohēziju un palīdzētu jauniešiem kļūt atbildīgiem, brīviem no aizspriedumiem un aktīviem mūsu daudzveidīgās un iekļaujošās sabiedrības locekļiem . Izglītībai ir liela nozīme atstumtības un radikalizācijas novēršanā un izskaušanā. Paveiktā darba kontrole saistībā ar šo deklarāciju ir galvenā prioritāte jaunajā darba ciklā; tās pamatā ir konkrēti pasākumi, iesaistot finansējumu no Erasmus+ programmas, saskaņā ar četrām deklarācijā noteiktajām jomām: i) sociālo, pilsonisko un kultūru prasmju ieguves veicināšana, vairojot līdzdalību Eiropas pamatvērtībās, un aktīvas pilsonības sekmēšana; ii) kritiskās domāšanas un plašsaziņas līdzekļu lietotprasmes uzlabošana; iii) nelabvēlīgā situācijā esošu bērnu un jauniešu izglītības ieguves veicināšana un iv) kultūru dialoga veicināšana.

Profesionālās izglītības un apmācības (PIA) absolventiem ir augsts nodarbinātības līmenis lielākajā daļā dalībvalstu. Īpaši liela nozīme ir māceklības un duālas profesionālās izglītības un apmācības sistēmām, jo tādējādi tiek nodrošinātas atbilstošas prasmes, kas atvieglo statusa maiņu darba tirgū. Dalībvalstis ir ieviesušas daudz pasākumu, lai īstenotu Briges paziņojumā (2010. gadā) noteiktos mērķus 2011.–2014. gada periodam, nolūkā uzlabot profesionālās izglītības un apmācības darbību, kvalitāti un pievilcību, īpašu uzmanību vēršot uz mācīšanos darbavietā. Nākamajā darba ciklā būtu jāturpina šādu mācību veicināšana visos to veidos, vienlaikus pastiprinot Eiropas Māceklību aliansi un stiprinot prognozes par prasmēm, kas nepieciešamas darba tirgū. Starpposma mērķi (SM), kā noteikts 2015. gada 22. jūnija Rīgas secinājumos (skat. 2. pielikumu), precizē prioritātes, un to skaits ir samazināts.

Stiprināta un vienkāršota ES pārredzamība un atzīšanas rīki. Pārredzamības un atzīšanas rīkiem ir liela nozīme mobilitātē, nodarbināmībā un mūžizglītībā, kā arī ārpus ES iegūto kvalifikāciju izmantošanas nodrošināšanai. Vairums dalībvalstu ir izstrādājušas valsts kvalifikācijas sistēmas un ir sniegušas norādes uz tām Eiropas kvalifikāciju sistēmā (EQF). Turpmākajā darbā būtu jāsekmē pāreja no kvalifikāciju pārredzamības uz to atzīšanu visā Eiropā, stiprinot EQF nozīmi un veicinot neformālās un ikdienējās mācīšanās apstiprināšanu. Ar atbilstošiem digitāli iegūtu zināšanu, prasmju un kompetenču atzīšanas un apstiprināšanas instrumentiem iespējams atbalstīt atvērtas un inovatīvas mācību prakses uzsākšanu. Īpaši jāpievēršas plašākai sabiedrībai paredzētu esošo ES prasmju un kvalifikāciju instrumentu vienkāršošanai un racionalizēšanai, lai stiprinātu to ietekmi.

•ziņošanas pilnveide un racionalizācija ET 2020 sistēmā joprojām ir prioritārais uzdevums, un tās nodrošināšanai darba cikls tiks pagarināts līdz pieciem gadiem;

•spēcīgāka saikne starp izglītību, uzņēmējdarbību un pētniecību un sociālo partneru un pilsoniskās sabiedrības iesaiste stiprinās ET 2020 ietekmi un mācību sistēmu atbilstību, palielinot Eiropas inovāciju spēju. Šajā jomā noteicošās ir zināšanu apvienības, nozaru prasmju apvienības saskaņā ar Erasmus+, Marijas Sklodovskas-Kirī (Marie Skłodowska-Curie) vārdā nosauktās darbības un Eiropas Inovāciju un tehnoloģiju institūts saskaņā ar programmu Apvārsnis 2020. Tiks veicināta arī ieinteresēto personu līdzdalība, izmantojot ETY forumu, Eiropas Universitātes Uzņēmējdarbības forumu, PIA uzņēmējdarbības forumu un tematiskos forumus dalībvalstīs. Tiks veicināta sadarbība ar Eiropas pilsonisko sabiedrību un Eiropas sociālajiem partneriem, lai spētu optimāli izmantot viņu kompetenci un ietekmi.

ET 2020 rīki ir apliecinājuši savu vērtību, taču tiem ne vienmēr ir bijusi efektīva ietekme valsts līmenī, kas galvenokārt ir tāpēc, ka darbības netiek saskaņotas, nepietiekami tiek izplatīti rezultāti un ir zema valsts mēroga informētība par to lietderīgumu. ET 2020 rīku kopums tiks stiprināts šādi:

- lai uzlabotu ET 2020 pasākumu pārredzamību un saskaņotību, Komisija sadarbībā ar dalībvalstīm (tostarp trim Padomes prezidentvalstīm) sagatavos ET 2020 indikatīvu mainīgo darba plānu, kurā būs iekļauts un paredzēts skaidrs pārskats par pasākumiem, kas saistīti ar mācīšanos no līdzbiedriem, un galvenajiem plānotajiem pasākumiem ET 2020 darba grupās un augstākā līmeņa ierēdņu neformālajās grupās, t. i., skolu direktoru, profesionālās izglītības un apmācības un augstākās izglītības (direktoru sanāksmes) pārstāvju un Izglītības un apmācības augsta līmeņa grupas sanāksmēm;

- no 2016. gada jauna darba grupu paaudze strādās ET 2020 prioritārajās jomās. Grupas sniegs ziņojumus attiecīgajām augstākā līmeņa ierēdņu neformālajām grupām, kas nodrošina vadību un attiecīgos rezultātus dara zināmus Padomei. Tiks veicinātas inovatīvas darba metodes un sekmīgāk izplatīti grupu rezultāti, nodrošinot reālu zināšanu kopīgu izmantošanu;

- tiks stiprināti ET 2020 pasākumi, kas saistīti ar mācīšanos no līdzbiedriem un kas parasti notiek darba grupās, ļaujot dalībvalstīm apmainīties informācijā par līdzīgām politikas jomas problēmām un strādāt kopās. Savu lietderīgumu ir apliecinājusi salīdzinošā izvērtēšana direktoru sanāksmju kontekstā, pievēršoties katras valsts konkrētām problēmām, taču tai ir nepieciešama rūpīgāka sagatavošanās un interaktīvs dialogs. Īpašu valsts reformu darba kārtību var papildināt pielāgota līdzbiedru konsultēšana;

- labas prakses un gūto atziņu izplatīšana, attiecīgā gadījumā izmantojot starptautisko labo praksi un gūtās atziņas, tiks veicināta, rīkojot tematiskus pasākumus, politikas jomas mācību apmaiņu un jebkādus pasākumus zināšanu nodošanai un apmaiņai par efektīviem līdzekļiem izglītībā;

- izglītības un apmācības pārraudzība, kas saskaņota ar Eiropas semestri un kas nodrošina aktuālus tematiskus un uz konkrētu valsti attiecināmus pierādījumus (tostarp spēcīgus argumentus un problēmas), tiks sistemātiski izmantota, lai nodrošinātu informāciju politikas debatēm Padomes līmenī un Eiropas Parlamentam apspriedēs par izglītības problēmām un reformām;

- pilnībā tiks izmantots programmas Erasmus+ potenciāls, lai palielinātu ET 2020 rīku ietekmi, tostarp sniedzot atbalstu politikas eksperimentu sagatavošanā darba grupās un izmantojot zinātnisko informāciju, kas iegūta izcilos projektos.